শতাব্দী রায়
শতাব্দী রায় (জন্ম: ৫ অক্টোবর ১৯৬৯) একজন ভারতীয় অভিনেত্রী, চিত্রপরিচালক ও রাজনীতিবিদ। তিনি নব্বইয়ের দশকে বাণিজ্যিক বাংলা ছবির অন্যতম প্রধান মুখ ছিলেন। অভিনেত্রী হিসেবে তিনি দুবার বিএফজিএ সম্মানে ভূষিত হয়েছেন। ২০০৯ সাল থেকে তিনি পশ্চিমবঙ্গের বীরভূম লোকসভা কেন্দ্রের তৃণমূল কংগ্রেস সাংসদ। ১৯৮৬ সালে তপন সিংহর আতঙ্ক ছবিতে সৌমিত্র চট্টোপাধ্যায় ও প্রসেনজিৎ চট্টোপাধ্যায়ের বিপরীতে শতাব্দী রায়ের অভিনয় জীবনের অভিষেক হয়। এরপরে তাপস পালের বিপরীতে একাধিক বাংলা ছবিতে অভিনয় করে তিনি জনপ্রিয়তার শিখরে পৌঁছে যান। তাঁর অভিনীত প্রথম হিন্দি ছবি জ‍্যোতি স্বরূপ পরিচালিত নয়া জহর (১৯৯১)।